E-pasts - Vikipēdija

# E-pasts

### Vikipēdijas raksts

E-pasts (Elektroniskais pasts) ir ziņojumu sastādīšanas, nosūtīšanas un saņemšanas metode, izmantojot elektroniskās sakaru sistēmas. Terminu "e-pasts" attiecina gan uz Interneta e-pasta sistēmu, kas balstās uz SMTP protokolu, gan arī koplietošanas sistēmām, kas atļauj viena uzņēmuma vai organizācijas dalībniekiem apmainīties ar ziņojumiem savā starpā. Bieži vien koplietošanas sistēmas iekšienē izmanto nestandarta protokolus, taču ar dažādu vārteju palīdzību tās ļauj nosūtīt un saņem Interneta e-pastu. Daudzas organizācijas izmanto Interneta protokolus arī iekšējai e-pasta sarakstei.

Ziņojumi, kas tiek sūtīti ar e-pasta palīdzību nonāk pie adresāta sekunžu daļu ātrumā. E-pasta stiprā puse ir iespēja nosūtīt failus uz citas personas e-pasta adresi, izmantojot MIME (Multimedia Internet Mail Extension). Dažas e-pasta programmas, kā piemēram, Microsoft Outlook, Eudora, Netscape Messenger u.c. ļauj izmantot HTML valodu ziņojumu izveidošanai.

E-pasta pirmsākumi Latvija

Par iespēju sākt izmantot e-pastu jāpateicas ārzemju tautiešiem. 1990. gada jūlijā Pēteris Kļavinš no Austrālijas uzdāvināja Andrejam Spektoram (LU Matemātikas un informātikas institūts) modemu, bet Edvīns Kļavinš Cīrihē vienlaicīgi atvēra kontu firmā, kas nodrošināja e-pasta pakalpojumus. Sākumā tika piešķirta viesa adrese guest@zhmicrog.uucp, ko augusta vidū nomainīja adrese lacplesis@zhmicrog.uucp. Savukārt Mārtiņš Gataviņš palaida atbilstošās programmas, un pirmie mēģinājumi nosūtīt vēstules notika jūlija beigās. Augustā šo iespēju sāka izmantot LU MII zinātnieki.

Pats process gan bija sarežģīts: teksts bija jāatnes disketē, kā arī jāierodas pēc atbildes. Tomēr zinātniekiem tas bija gandrīz vienīgais operatīvās sazināšanās līdzeklis ar pasauli, piemēram, pirms kādas konferences. Vēl sarežģītākas darbības veica A.Spektors, jo tolaik pat nesapņojām par automātiskiem starptautiskiem tālsakariem. Kāda jauka telefoniste Tālsakaru centrā tika apmācīta pareizi savienot līnijas. Viņas maiņas laikā (apmēram divas reizes nedēļā) notika e-pasta apmaiņa. Tālsarunas finansēja no MII Lietišķās informātikas daļas zinātniskā budžeta.

Tā paša gada septembrī Maskavā izveidoja tīklu Relcom. Sākot ar oktobri, vēstuļu sūtīšana kļuva vieglāka, jo varēja izmantot automātiskos sakarus ar Maskavu. E-pastu nodrošināja firma Dialogs. Šis sakaru kanāls strādāja visu 1991. gadu: varēja jau izmantot vairākas adreses, piemēram, aspekt@lumii.lat.su. No 1992. gada janvāra e-pasta sūtīšana kļuva vēl vieglāka, jo šādus pakalpojumus sāka piedāvāt Rīgas firma LvNet-Teleport. Ilgu laiku LU MII bija nozīmīgākais LvNet-Teleport klients.

Firmā LvNet-Teleport jau no 1990. gada rudens notika eksperimenti, un 1991. gada jūlijā tā sāka oficiāli piedāvāt e-pasta pakalpojumus. Vēstuļu sūtīšana notika caur tīklu Relcom, izmantojot iezvanāmo līniju uz Maskavu.

1991. gada novembrī e-pasta sūtīšanas pakalpojumus sāka firma Versija.

1991. gada aprīlī Latvijā darbu uzsāk arī Fidonet tīkls. Tas ir neatkarīgs e-pasta tīkls, bet 1992. gadā rodas iespēja arī Latvijā sūtīt e-pastu no Fidonet uz Internet un otrādi.

Tomēr e-pasts vien vēl nav Internet.

| Šis raksts ir nepilnīgs. Jūs varat dot savu ieguldījumu Vikipēdijā, papildinot to.

Saturs iegūts no "http://lv.wikipedia.org../../../e/-/p/E-pasts.html"

Kategorijas: Nepabeigti raksti | Internets

##### Views

- Raksts
- Diskusija
- Pašreizējā versija

##### Meklēt

##### Citās valodās

- Afrikaans
- العربية
- Asturianu
- Български
- বাংলা
- Bosanski
- Català
- Česky
- Dansk
- Deutsch
- English
- Esperanto
- Español
- Eesti
- Euskara
- فارسی
- Suomi
- Français
- Gaeilge
- Galego
- עברית
- Hrvatski
- Magyar
- Bahasa Indonesia
- Íslenska
- Italiano
- 日本語
- 한국어
- Kurdî / كوردي
- Limburgs
- Lietuvių
- Македонски
- Plattdüütsch
- नेपाली
- Nederlands
- Norsk (nynorsk)
- Norsk (bokmål)
- Polski
- Português
- Rumantsch
- Română
- Русский
- Сибирской
- Srpskohrvatski / Српскохрватски
- Simple English
- Slovenčina
- Slovenščina
- Shqip
- Српски / Srpski
- Basa Sunda
- Svenska
- தமிழ்
- ไทย
- Tagalog
- Tok Pisin
- Türkçe
- Українська
- Tiếng Việt
- Walon
- ייִדיש
- 中文
- 粵語